ZMLUVA NA ZABEZPEČENIE SLUŽIEB ŠTANDARDNEJ LICENČNEJ PODPORY PRE DKS 
uzatvorená podľa ust. § 269 ods. 2 Obchodný zákonník v znení neskorších predpisov (ďalej len „Obchodný zákonník) a § 56 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“)

Číslo zmluvy objednávateľa: 2024/1651

ZMLUVNÉ  STRANY

Poskytovateľ:
Sídlo:
Konajúci prostredníctvom:
IČO:
DIČ:
IČ DPH: 
Bankové spojenie: 
Číslo účtu (IBAN):
Zapísaný v Obchodnom registri:
xxx
xxx
xxx
xxx
xxx
xxx
xxx
xxx
xxx

(ďalej len „poskytovateľ")

a

Objednávateľ:

Sídlo:
Zastúpený:
IČO: 	
IČ DPH:

Bankové spojenie: Číslo účtu (IBAN):

Slovenská republika zastúpená Ministerstvom financií Slovenskej republiky 
Štefanovičova 5, P. O. Box 82, 817 82  Bratislava
Ing. Vladimír Kešjar, generálny tajomník služobného úradu
00151742
SK2020798351, nie je platiteľom DPH, je osobou registrovanou pre daň podľa § 7 zákona č. 222/2004 Z. z. o dani z pridanej hodnoty v znení neskorších predpisov
Štátna pokladnica, Radlinského 32, 810 05  Bratislava 15
SK59 8180 0000 0070 0000 1400

(ďalej len „objednávateľ“)
(ďalej spoločne aj „zmluvné strany“ a/alebo jednotlivo „zmluvná strana“)

1.	ÚVODNÉ USTANOVENIA

1.1.	Zmluvné strany uzatvárajú túto zmluvu na zabezpečenie služieb štandardnej licenčnej podpory pre dokumentačný systém (ďalej ako „zmluva“) v súlade s výsledkom verejnej súťaže s názvom „Zabezpečenie štandardnej licenčnej podpory aplikačných licencií Fabasoft eGov Suite na rok 2025" podľa ZVO.
1.2.	Poskytovateľ týmto vyhlasuje, že je spôsobilý túto zmluvu uzatvoriť a plniť záväzky z nej vyplývajúce.
1.3.	Touto zmluvou sa stanovujú práva a povinnosti spoločnosti xxx ako poskytovateľa služieb štandardnej licenčnej podpory a poskytovateľa licencií vrátane služieb štandardnej licenčnej podpory a objednávateľa ako správcu dokumentačného systému (ďalej aj ako „DKS“ alebo „systém DKS“), ktorý je vybudovaný 
na licenciách Fabasoft a ktorý využívajú na plnenie úloh v rámci predmetu ich činnosti aj štátne organizácie, ktoré uzatvorili s objednávateľom dohodu o výkone správy a údržby DKS v súlade s § 38 ods. 5 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a sú uvedené v prílohe č. 1 tejto zmluvy.

2.	PREDMET A ÚČEL ZMLUVY

2.1.	Predmetom tejto zmluvy je záväzok poskytovateľa riadne a včas zabezpečiť pre objednávateľa poskytovanie služieb štandardnej licenčnej podpory existujúcich aplikačných licencií Fabasoft eGov Suite (ďalej aj ako „licencie Fabasoft“), ktorých špecifikácia je uvedená v prílohe č. 1 tejto zmluvy (opis predmetu zákazky), ktorá tvorí jej neoddeliteľnú súčasť (ďalej aj ako „predmet zmluvy“). Poskytovateľ sa zaväzuje zabezpečiť poskytovanie služieb štandardnej licenčnej podpory pre existujúce licencie Fabasoft v rozsahu podľa prílohy č. 1 tejto zmluvy.
2.2.	Poskytovateľ berie na vedomie a súhlasí s tým, že systém DKS v čase vyhlásenia verejnej súťaže používajú na základe zmluvy o výkone správy a údržby DKS podľa bodu 1.3. článku 1. tejto zmluvy aj iné štátne organizácie – mandanti, ktorými sú Úrad pre reguláciu hazardných hier, Úrad vládneho auditu, Úrad pre normalizáciu, metrológiu a skúšobníctvo Slovenskej republiky a Protimonopolný úrad Slovenskej republiky. 
2.3.	Poskytovateľ je povinný riadne a včas poskytnúť predmet tejto zmluvy a odovzdať ho objednávateľovi v súlade s ustanoveniami tejto zmluvy.
2.4.	Objednávateľ je povinný riadne a včas poskytnutý predmet tejto zmluvy prevziať a zaplatiť poskytovateľovi dohodnutú cenu stanovenú v článku 3. tejto zmluvy.
2.5.	Pre zamedzenie pochybností objednávateľ vyhlasuje, že je správcom systému DKS, systém DKS a ním využívané licencie Fabasoft vedie vo svojej evidencii o majetku v zmysle príslušných právnych predpisov Slovenskej republiky a používa ich na plnenie úloh v rámci predmetu svojej činnosti alebo v súvislosti s ním, ako aj na plnenie záväzkov vyplývajúcich z uzatvorených dohôd podľa bodu 1.3. tejto zmluvy v rámci poskytovania služieb v súlade s § 38 ods. 5 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.
2.6.	Poskytovateľ je v rámci predmetu tejto zmluvy povinný: 
a)	poskytnúť objednávateľovi technickú pomoc a konzultačné služby súvisiace s predmetom tejto zmluvy v pracovných dňoch v čase od 9:00 hod. do 17:00 hod. a poskytnúť telefonickú licenčnú podporu počas pracovných dní objednávateľa v čase od 9:00 hod. do 17:00 hod. na telefónnom čísle xxxx, 
b)	zasielať objednávateľovi informácie o nových verziách softvérových produktov spoločnosti Fabasoft bez zbytočného odkladu, avšak najneskôr do 5 kalendárnych dní po ich uvedení spoločnosťou Fabasoft Austria GmbH na trh. 
2.7.	Účelom uzatvorenia tejto zmluvy je zabezpečenie štandardnej licenčnej podpory existujúcich licencií Fabasoft, na ktorých je vybudovaný systém DKS, vrátane zabezpečenia služieb štandardnej licenčnej podpory pre štátne organizácie, používajúce systém DKS na základe dohody o výkone správy a údržby DKS podľa bodu 1.3. tejto zmluvy.

3.	ODMENA ZA POSKYTOVANÉ SLUŽBY PODPORY A LICENCIE S PODPOROU

3.1.	Jednotkové ceny za poskytnutie služieb štandardnej licenčnej podpory licencií Fabasoft sú stanovené na základe cenovej ponuky poskytovateľa vo verejnej súťaži na zákazku „Zabezpečenie štandardnej licenčnej podpory aplikačných licencií Fabasoft eGov Suite na rok 2025“ v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách v znení neskorších predpisov, v súlade s kritériami na vyhodnotenie ponúk, ktoré sú uvedené v prílohe č. 2 tejto zmluvy, ktorá tvorí jej neoddeliteľnú súčasť.
3.2.	Jednotkové ceny za poskytnutie služieb štandardnej licenčnej podpory uvedené v prílohe č. 2 tejto zmluvy sú maximálne a počas trvania tejto zmluvy ich nemožno meniť.
3.3.	Celková cena za poskytnutie služieb štandardnej licenčnej podpory je stanovená vo výške xxx eur bez DPH, t. j. xxxx eur vrátane DPH. Celková cena za poskytnutie služieb štandardnej licenčnej podpory vrátane DPH predstavuje celkový finančný limit tejto zmluvy. Celkový finančný limit tejto zmluvy môže byť zmenený iba na základe písomného dodatku k tejto zmluve, v súlade s príslušnými ustanoveniami ZVO, a to výlučne na základe požiadaviek a potrieb objednávateľa ako verejného obstarávateľa, ktoré pri vyhlásení verejnej súťaže nemohol ani pri vynaložení odbornej starostlivosti predvídať. Pre zamedzenie pochybností sa stanovuje, že jednotkové ceny nie je možné zmeniť ani na základe písomného dodatku k tejto zmluve.

4.	MIESTO A LEHOTA PLNENIA

4.1.	Miesto plnenia podľa tejto zmluvy je sídlo objednávateľa.
4.2.	Počet existujúcich licencií a rozsah služieb štandardnej licenčnej podpory k nim je uvedený v prílohe 
č. 1 tejto zmluvy.
4.3.	Poskytovateľ sa zaväzuje poskytovať služby štandardnej licenčnej podpory riadne a včas po celú dobu platnosti a účinnosti tejto zmluvy podľa článku 11. bod 11.1. tejto zmluvy.
4.4.	Zmluvné strany sa zaväzujú vzájomne si do 5 kalendárnych dní od nadobudnutia účinnosti tejto zmluvy písomne oznámiť mená kontaktných osôb na účely organizačno-technického zabezpečenia plnenia predmetu tejto zmluvy a rokovania vo vzájomnom styku zmluvných strán vo veciach týkajúcich sa plnenia tejto zmluvy. Pri zmene kontaktnej osoby musí byť zmena písomne oznámená druhej zmluvnej strane najneskôr 7 kalendárnych dní pred vykonaním zmeny.

5.	PLATOBNÉ PODMIENKY

5.1.	Objednávateľ sa zaväzuje za riadne poskytnutý predmet zmluvy zaplatiť poskytovateľovi cenu podľa článku 3. tejto zmluvy na základe faktúry, ktorú je poskytovateľ oprávnený vystaviť v súlade s bodom 5.2 tohto článku tejto zmluvy. 
5.2.	V súlade s príslušnými ustanoveniami tejto zmluvy sa úhrada za poskytnutie služieb licenčnej podpory bude realizovať jednou platbou v rozsahu zadefinovanom v prílohe č. 1 tejto zmluvy a v sume uvedenej v prílohe č. 2 tejto zmluvy. Faktúra za poskytnutie služieb štandardnej licenčnej podpory licencií Fabasoft bude vystavená poskytovateľom do 5 kalendárnych dní odo dňa účinnosti tejto zmluvy po riadnom poskytnutí služby. Neoddeliteľnou súčasťou faktúry je akceptačný protokol podpísaný oboma zmluvnými stranami.
5.3.	Faktúra je splatná do 30 kalendárnych dní od dátumu jej doručenia do sídla objednávateľa. Faktúry sú objednávateľovi doručované výlučne:
a)	elektronicky e-mailom vo formáte PDF na adresu elektronickej pošty: podatelna@mfsr.sk. Jeden e-mail môže obsahovať maximálne 1 PDF faktúru, maximálna veľkosť e-mailu je 10 MB. Faktúra vo formáte PDF musí byť pripojená ako príloha k e-mailu. Prílohy k faktúre (dodací list, súpis prác, akceptačný protokol atď.) sa nesmú odosielať ako samostatný súbor, ale musia byť súčasťou faktúry (t. j. prílohou musí byť len jediný PDF súbor, ktorý bude obsahovať všetky strany faktúry, vrátane všetkých jej príloh). Žiadne ďalšie prílohy (JPG, GIF atď.) nesmú byť súčasťou e-mailu, z dôvodu dodržiavania pravidiel kybernetickej bezpečnosti budú zamietnuté 
alebo
b)	hodnoverne elektronicky prostredníctvom elektronickej schránky ministerstva zriadenej na portáli Slovensko.sk. Adresa elektronickej schránky - UPVS ID: ico://sk/00151742. Jedna správa môže obsahovať maximálne jednu faktúru. Prílohy k faktúre (relevantné doklady k službe, mesačný výkaz, akceptačný protokol atď.) sa nesmú odosielať ako samostatný súbor, musia byť súčasťou faktúry (t. j. prílohou musí byť len jediný PDF súbor, ktorý bude obsahovať všetky strany faktúry, vrátane všetkých jej príloh). Správa môže byť len vo formáte PDF, TXT, PNG, XML. Maximálna veľkosť všetkých objektov vložených do správy nemôže presiahnuť 33 MB 
alebo
c)	spôsobom podľa zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „Zákon o elektronickej fakturácii“) po zriadení informačného systému elektronickej fakturácie (ďalej len „Fakturačný systém“). Zmluvné strany berú na vedomie, že po zriadení Fakturačného systému bude možné doručovať faktúry objednávateľovi výlučne spôsobom podľa písm. b) alebo c) tohto bodu Zmluvy. V prípade, ak poskytovateľ vystaví a doručí objednávateľovi faktúru v zmysle Zákona o elektronickej fakturácii, musí mať takto vystavená faktúra všetky náležitosti v súlade s § 2 ods. 2 Zákona o elektronickej fakturácií. 

Neúplne alebo nesprávne vystavenú faktúru je objednávateľ oprávnený v lehote splatnosti stornovať a doručiť poskytovateľovi oznámenie o storne faktúry spolu so žiadosťou o opravu, resp. doplnenie faktúry. Nová, doplnená elektronická faktúra bude doručená spôsobom uvedeným v písm. a), b) alebo c) tohto bodu 5.3. tejto zmluvy a plynie u nej nová 30-dňová lehota splatnosti.
5.4.	Platba za faktúru podľa tejto zmluvy bude uskutočnená bezhotovostným prevodom na bankový účet poskytovateľa uvedený v príslušnej faktúre. Bankový účet poskytovateľa na faktúre musí byť zhodný s bankovým účtom uvedeným v záhlaví tejto zmluvy. Faktúra sa považuje za uhradenú dňom prijatia finančných prostriedkov na bankový účet poskytovateľa. 
5.5.	Poskytovateľ berie na vedomie, že ak si nesplnil svoju oznamovaciu povinnosť podľa § 6 zákona č. 222/2004 Z. z. o dani z pridanej hodnoty v znení neskorších predpisov a neoznámil Finančnému riaditeľstvu Slovenskej republiky svoj bankový účet uvedený v identifikačných údajoch poskytovateľa, objednávateľ nie je povinný poskytovateľovi uhradiť faktúru, a to až do dňa splnenia oznamovacej povinnosti. Do doby splnenia oznamovacej povinnosti nie je objednávateľ v omeškaní s úhradou faktúry. Poskytovateľ je povinný oznámiť objednávateľovi akúkoľvek zmenu, doplnenie alebo zrušenie týkajúce sa bankového účtu, uvedeného v identifikačných údajoch poskytovateľa.
5.6.	Faktúra musí obsahovať náležitosti v zmysle relevantných všeobecne záväzných právnych predpisov, najmä však zákona č. 222/2004 Z. z. o dani z pridanej hodnoty v znení neskorších predpisov 
a v zmysle zákona č. 431/2002 Z. z. o účtovníctve v znení neskorších predpisov, ako aj číslo tejto zmluvy. 
5.7.	K fakturovaným cenám bude poskytovateľ fakturovať DPH v zmysle právnych predpisov účinných v čase poskytnutia predmetu plnenia. Za správne vyčíslenie výšky DPH zodpovedá v plnom rozsahu poskytovateľ.
5.8.	Poskytovateľ nie je oprávnený previesť práva a povinnosti vyplývajúce pre neho z tejto zmluvy na inú osobu, pokiaľ to vylučujú právne predpisy platné na území Slovenskej republiky.

6.	ZODPOVEDNOSŤ ZA VADY A ZÁRUKA

6.1.	Poskytovateľ sa zaväzuje, že služby licenčnej podpory Fabasoft dodá objednávateľovi v rozsahu a kvalite dohodnutej touto zmluvou vrátane jej prílohy č. 1, a to najmä z hľadiska ich úplnosti, aktuálnosti (upgrade, update softvéru), prevádzkovej spôsobilosti a spoľahlivosti.
6.2.	Poskytovateľ zodpovedá za riadne a včasné poskytovanie služieb licenčnej podpory, tvoriacich predmet tejto zmluvy, ako aj za to, že služby licenčnej podpory vykonáva v súlade s licenčnými podmienkami majiteľa softvéru, a súvisiacimi všeobecne záväznými právnymi predpismi Slovenskej republiky.
6.3.	Poskytovateľ ručí za to, že počas doby platnosti a účinnosti tejto zmluvy bude softvér fungovať bez vád. 
6.4.	Objednávateľ je povinný u poskytovateľa písomne (e-mailom) reklamovať vadu softvéru, a to bez zbytočného odkladu po jej zistení. Poskytovateľ je povinný začať s odstraňovaním reklamovanej vady bez zbytočného odkladu a zabezpečiť jej odstránenie na vlastné náklady v dobe dohodnutej zmluvnými stranami, podľa závažnosti a rozsahu vady.

7.	ZMLUVNÉ SANKCIE A ZODPOVEDNOSŤ ZA ŠKODU

7.1.	V prípade omeškania poskytovateľa s dodaním alebo poskytnutím plnenia predmetu tejto zmluvy v lehote uvedenej v článku 4. bod 4.3. tejto zmluvy v spojení s článkom 5. bod 5.2. tejto zmluvy je objednávateľ oprávnený fakturovať poskytovateľovi zmluvnú pokutu vo výške 0,2 % z celkovej ceny plnenia predmetu tejto zmluvy uvedenej v článku 3. bod 3.3. tejto zmluvy (finančný limit tejto zmluvy), a to za každý, aj začatý deň omeškania. Pre zamedzenie pochybností sa za dodanie služby považuje deň podpísania akceptačného protokolu podľa článku 5. bod 5.2. tejto zmluvy.
7.2.	V prípade omeškania úhrady faktúry v lehote splatnosti, v zmysle tejto zmluvy, si poskytovateľ môže uplatniť voči objednávateľovi úrok z omeškania vo výške podľa nariadenia vlády SR č. 21/2013 Z. z. v znení neskorších predpisov z dlžnej sumy za každý aj začatý deň omeškania.
7.3.	Zaplatenie zmluvnej pokuty podľa tejto zmluvy nemá vplyv na nárok na náhradu škody, ktorá vznikla z nesplnenia povinnosti zabezpečenej zmluvnou pokutou. Zmluvná pokuta sa v takomto prípade nezapočíta do náhrady škody.
7.4.	Zmluvné pokuty podľa tejto zmluvy sa fakturujú zmluvnými stranami priebežne a sú splatné do 30 kalendárnych dní odo dňa doručenia faktúry druhej zmluvnej strane.
7.5.	Ak jedna zo zmluvných strán spôsobí, porušením svojich povinností vyplývajúcich jej z tejto zmluvy, škodu druhej zmluvnej strane, jej zodpovednosť za škodu a povinnosť na náhradu škody takto spôsobenú druhej zmluvnej strane sa bude riadiť a spravovať ustanoveniami § 373 a nasl. Obchodného zákonníka.

8.	SUBDODÁVATELIA A REGISTER PARTNEROV VEREJNÉHO SEKTORA

8.1.	Poskytovateľ, za podmienok dohodnutých v tejto zmluve, má právo uzatvárať subdodávateľské zmluvy. Tým nie je dotknutá zodpovednosť poskytovateľa za plnenie tejto zmluvy v súlade s § 41 ods. 8 ZVO a poskytovateľ je povinný odovzdávať objednávateľovi plnenia sám, na svoju zodpovednosť, v dohodnutom čase a v dohodnutej kvalite. Poskytovateľ zodpovedá objednávateľovi za to, 
že jeho subdodávateľ spĺňa podmienky účasti podľa § 32 ods. 1 a ods. 7  ZVO.
8.2.	Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo zmluvy v percentuálnom vyjadrení, ako aj údaje o osobe oprávnenej konať 
za subdodávateľa v rozsahu meno a priezvisko, adresa pobytu a dátum narodenia a predmet subdodávky, tvorí neoddeliteľnú súčasť tejto zmluvy ako príloha č. 3.
8.3.	Poskytovateľ je povinný písomne oznámiť kontaktnej osobe objednávateľa akúkoľvek zmenu údajov o subdodávateľovi bezodkladne po tom, ako sa o takej zmene dozvedel.
8.4.	Poskytovateľ je oprávnený zmeniť alebo doplniť subdodávateľa počas trvania tejto zmluvy. Poskytovateľ je povinný predložiť objednávateľovi písomné oznámenie o zmene alebo doplnení subdodávateľa, ktoré bude obsahovať údaje o navrhovanom subdodávateľovi v rozsahu podľa bodu 8.2. tohto článku tejto zmluvy. Akúkoľvek zmenu subdodávateľa, ktorá predstavuje zmenu prílohy č. 3, musí poskytovateľ písomne oznámiť objednávateľovi 15 kalendárnych dní pred dňom zmeny alebo doplnení subdodávateľa. Zmena alebo doplnenie subdodávateľa podlieha súhlasu zo strany objednávateľa. Na základe dohody zmluvných strán sa v prípade zmeny subdodávateľa poskytovateľa nevyžaduje uzavretie dodatku k tejto zmluve. Zmenený alebo doplnený subdodávateľ podľa tohto bodu tejto zmluvy musí spĺňať podmienky účasti týkajúce sa osobného postavenia podľa § 32 ods. 1 a ods. 7 ZVO a nesmie u neho existovať dôvod na vylúčenie podľa § 40 ods. 6 písm. f) ZVO.
8.5.	Objednávateľ je oprávnený požiadať poskytovateľa, aby nahradil subdodávateľa alebo inú osobu, prostredníctvom ktorej preukázal splnenie podmienok účasti vo verejnom obstarávaní, ak má zmenený/nový subdodávateľ alebo zmenená/nová iná osoba sídlo v treťom štáte, s ktorým nemá Slovenská republika alebo Európska únia uzavretú medzinárodnú zmluvu zaručujúcu rovnaký a účinný prístup k verejnému obstarávaniu v tomto treťom štáte pre hospodárske subjekty so sídlom v Slovenskej republike podľa § 41 ods. 2 ZVO. Poskytovateľovi sa zakazuje použiť na plnenie tejto zmluvy subdodávateľa, ktorého konečným užívateľom výhod je verejný funkcionár vymedzený v § 11 ods. 1 písm. c) ZVO. Poskytovateľ sa zaväzuje písomne oznámiť objednávateľovi návrh nového subdodávateľa a údaje o novom subdodávateľovi v rozsahu podľa bodu 8.2. tohto článku tejto zmluvy v dostatočnom časovom predstihu, najneskôr však 5 pracovných dní pred dňom, v ktorom subdodávateľ začne plnenie.
8.6.	Porušenie povinnosti vyplývajúcej z bodov 8.3., 8.4. a 8.5. tohto článku tejto zmluvy sa považuje za podstatné porušenie tejto zmluvy. 
8.7.	Poskytovateľ vyhlasuje, že je ku dňu podpísania tejto zmluvy zapísaný v registri partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej ako „Zákon o RPVS“) a tiež každý jemu známy subdodávateľ v ktoromkoľvek rade, ktorý je partnerom verejného sektora, je zapísaný v registri partnerov verejného sektora. Ďalej poskytovateľ vyhlasuje, že ku dňu podpísania tejto zmluvy má ako partner verejného sektora alebo má osoba, ktorá plní povinnosti oprávnenej osoby pre poskytovateľa v zmysle Zákona o RPVS (ďalej len „oprávnená osoba“), splnené všetky povinnosti, ktoré pre poskytovateľa ako partnera verejného sektora alebo pre oprávnenú osobu vyplývajú zo Zákona o RPVS a konečným užívateľom výhod nie je verejný funkcionár vymedzený v § 11 ods. 1 písm. c) ZVO. Zmluvné strany sa dohodli, že ak sa vyhlásenia podľa tohto bodu tejto zmluvy ukážu ako nepravdivé, objednávateľ nie je v omeškaní s plnením podľa tejto zmluvy až do splnenia povinnosti poskytovateľa, resp. oprávnenej osoby.
8.8.	Poskytovateľ, jeho subdodávatelia v zmysle § 2 ods. 5 písm. e) ZVO a subdodávatelia podľa § 2 ods. 1 písm. a) bod 7 Zákona o RPVS, musia byť zapísaní do registra partnerov verejného sektora počas celej doby trvania ich účasti na plnení tejto zmluvy. U subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa Zákona o RPVS. Porušenie tejto povinnosti sa považuje za podstatné porušenie tejto zmluvy. 
8.9.	Počas trvania tejto zmluvy je poskytovateľ oprávnený zmeniť subdodávateľa výlučne v súlade s bodom 8.3. a 8.4. tohto článku tejto zmluvy, pričom je povinný rešpektovať najmä nasledovné pravidlá:
a)	subdodávateľ, ktorého sa týka návrh na zmenu, musí byť zapísaný v registri partnerov verejného sektora podľa Zákona o RPVS, ak to uvedený právny predpis predpokladá,
b)	nemá sídlo v treťom štáte podľa § 10 ods. 4 ZVO, 
c)	ktorého konečným užívateľom výhod nie je verejný funkcionár vymedzený v § 11 ods. 1 písm. c) tohto zákona,
d)	subdodávateľ, ktorého sa týka návrh na zmenu, musí byť schopný realizovať príslušnú časť predmetu tejto zmluvy v rovnakej kvalite, ako pôvodný subdodávateľ,
e)	poskytovateľ oznámi objednávateľovi návrh na zmenu subdodávateľa.
8.10.	Poskytovateľ je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle Zákona o RPVS.
8.11.	Poskytovateľ zodpovedá za správnosť a úplnosť údajov zapísaných o ňom v registri partnerov verejného sektora, identifikáciu konečného užívateľa výhod vo svojej spoločnosti, ako aj overovanie identifikácie konečného užívateľa výhod v zmysle § 11 Zákona o RPVS.
8.12.	Objednávateľ má právo odstúpiť od tejto zmluvy z dôvodov uvedených v § 15 ods. 1 Zákona o RPVS. Objednávateľ nie je v omeškaní a nie je povinný plniť, čo mu ukladá táto zmluva, ak nastanú dôvody podľa § 15 ods. 2 Zákona o RPVS. Táto zmluva zaniká doručením oznámenia o odstúpení od tejto zmluvy. Riadne poskytnuté plnenia, vzájomne poskytnuté do dňa odstúpenia od tejto zmluvy, si zmluvné strany ponechajú; tým nie je dotknutý nárok poskytovateľa na odplatu za riadne dodané plnenie podľa tejto zmluvy.
8.13.	Objednávateľ je oprávnený od tejto zmluvy odstúpiť aj v prípade, ak nastane niektorý z dôvodov, uvedený v § 19 ods. 1 písm. a) až f), ods. 2 a ods. 3 ZVO, a to po uplynutí 30 kalendárnych dní odo dňa, keď táto skutočnosť nastala, ak táto skutočnosť stále trvá.
8.14.	Objednávateľ má právo na zmluvnú pokutu v sume 5 000,00 eur, ak poskytovateľ porušil alebo riadne a úplne nevykonal povinnosť týkajúcu sa subdodávateľov uvedenú v bode 8.3. a 8.4. tohto článku tejto zmluvy.
8.15.	Objednávateľ je oprávnený požadovať od poskytovateľa zmluvnú pokutu vo výške 5 000,00 eur za každý deň existencie dôvodu vzniku práva na odstúpenie od tejto zmluvy v zmysle § 15 ods. 1 Zákona o RPVS, resp. § 19 ods. 3 ZVO. Právo objednávateľa na zmluvnú pokutu podľa predchádzajúcej vety zaniká, ak objednávateľ odstúpi od tejto zmluvy v súlade s § 15 ods. 1 Zákona o RPVS, resp. podľa § 19 ods. 3 ZVO.
8.16.	Na subdodávateľov sa vzťahuje povinnosť strpieť výkon finančnej kontroly a auditu súvisiacich s plnením podľa tejto zmluvy, obdobne ako na poskytovateľa, pričom poskytovateľ sa zaväzuje túto povinnosť subdodávateľov výslovne uviesť v písomnej zmluve uzatvorenej s každým subdodávateľom poskytovateľa. 

9.	PROTIKORUPČNÁ DOLOŽKA

9.1.	Pri plnení tejto zmluvy sa poskytovateľ zaväzuje zaviesť a vykonávať všetky nevyhnutné a vhodné postupy a opatrenia vedúce k zabráneniu protispoločenskej činnosti, definovanej v zákone č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení neskorších predpisov.
9.2.	Poskytovateľ vyhlasuje, že podľa jeho vedomostí žiaden z jeho predstaviteľov, zástupcov, zamestnancov alebo iných osôb konajúcich v jeho mene pri poskytovaní plnenia predmetu tejto zmluvy neponúka, ani nebude priamo alebo nepriamo ponúkať, dávať, vyžadovať ani prijímať finančné prostriedky alebo akékoľvek oceniteľné hodnoty alebo poskytovať akékoľvek výhody, dary alebo pohostenia zamestnancovi zákazníka za účelom ovplyvňovať konanie takejto osoby v jej funkcii s využitím odmeňovania alebo navádzania k nekorektnému výkonu príslušnej funkcie alebo činnosti akoukoľvek osobou za účelom získania alebo udržania výhody pri podnikateľskej činnosti. 
9.3.	Pokiaľ všeobecne záväzné právne predpisy neustanovujú inak, poskytovateľ sa zaväzuje bez zbytočného odkladu oznámiť primeranou formou zástupcovi objednávateľa akékoľvek podozrenie na porušenie akéhokoľvek ustanovenia tohto článku tejto zmluvy a byť súčinný pri dôkladnom vyšetrení takéhoto podozrenia.
9.4.	V prípade porušenia ktoréhokoľvek z vyššie uvedených ustanovení tohto článku tejto zmluvy poskytovateľom je objednávateľ oprávnený, aj bez predchádzajúceho upozornenia, odstúpiť od tejto zmluvy s uvedením dôvodu odstúpenia, a to s účinnosťou odo dňa doručenia oznámenia o odstúpení od tejto zmluvy bez toho, aby poskytovateľovi vznikol akýkoľvek nárok zo zodpovednosti za odstúpenie objednávateľa od tejto zmluvy.
9.5.	Poskytovateľ sa zaväzuje, že ak bude preukázané protispoločenské konanie a/alebo porušenie protikorupčného správania, odškodní poskytovateľ objednávateľa v maximálne možnom rozsahu podľa platných právnych predpisov za akúkoľvek stratu, ujmu, poškodenie alebo nahradí náklady vzniknuté v priamej príčinnej súvislosti s porušením tohto článku tejto zmluvy.

10.	EKONOMICKÉ SANKCIE

10.1.	Poskytovateľ podpisom tejto zmluvy výslovne vyhlasuje, že nepatrí k osobám uvedeným v prílohe č. 1 nariadenia Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny v znení doplnenom v zmysle vykonávacieho nariadenia Rady (EÚ) č. 2022/581 z 8. apríla 2022 (ďalej len „Osoby 
na sankčných zoznamoch“). Poskytovateľ podpisom tejto zmluvy zároveň vyhlasuje, že nie je osobou, subjektom alebo orgánom akýmkoľvek spôsobom spojeným, vlastneným alebo kontrolovaným Osobou 
na sankčnom zozname podľa citovaného vykonávacieho nariadenia Rady (EÚ).
10.2.	Poskytovateľ podpisom tejto zmluvy výslovne vyhlasuje, že plnením podľa tejto zmluvy nedôjde k rozporu so zákonom č. 289/2016 Z. z. o vykonávaní medzinárodných sankcií v znení neskorších predpisov, a teda najmä nedôjde k porušeniu akejkoľvek medzinárodnej sankcie upravenej v akomkoľvek predpise o medzinárodnej sankcii podľa § 2 písm. b) zákona č. 289/2016 Z. z. o vykonávaní medzinárodných sankcií v znení neskorších predpisov.
10.3.	Za účelom vylúčenia pochybností poskytovateľ berie na vedomie a vyhlasuje, že v prípade, ak sa budú na strane poskytovateľa ako zmluvnej strany podieľať viaceré subjekty, vyhlásenia podľa bodu 10.1. a 10.2. tohto článku tejto zmluvy sa v plnom rozsahu vzťahujú na všetky subjekty na strane poskytovateľa.
10.4.	Poskytovateľ sa zaväzuje zabezpečiť pravdivosť vyhlásení uvedených v bode 10.1. a 10.2. tohto článku tejto zmluvy po celú dobu platnosti a účinnosti tejto zmluvy. V prípade, ak sa kedykoľvek v priebehu trvania tejto zmluvy preukáže nepravdivosť ktoréhokoľvek vyhlásenia poskytovateľa podľa bodu 10.1. a/alebo 10.2. tohto článku tejto zmluvy, uvedená skutočnosť predstavuje podstatné porušenie tejto zmluvy zo strany poskytovateľa, zakladajúce oprávnenie objednávateľa odstúpiť od tejto zmluvy s účinnosťou ku dňu doručenia oznámenia o odstúpení od tejto zmluvy poskytovateľovi, a to bez akéhokoľvek nároku poskytovateľa na náhradu škody.
10.5.	Poskytovateľ berie na vedomie, že v prípade, ak sa preukáže nepravdivosť ktoréhokoľvek vyhlásenia poskytovateľa podľa bodu 10.1. tohto článku tejto zmluvy, bude objednávateľ postupovať v súlade s nariadením Rady (EÚ) a vykonávacím nariadením Rady (EÚ) uvedeným v bode 10.1. tohto článku tejto zmluvy a na základe dohody zmluvných strán objednávateľovi zároveň vzniká nárok na úhradu zmluvnej pokuty voči poskytovateľovi vo výške plnení poskytnutých poskytovateľovi objednávateľom podľa ustanovení tejto zmluvy za obdobie, počas ktorého bola preukázaná nepravdivosť vyhlásenia podľa bodu 10.1. tohto článku tejto zmluvy. 

11.	ZÁVEREČNÉ USTANOVENIA

11.1.	Táto zmluva sa uzatvára na dobu určitú, a to na dobu odo dňa jej účinnosti podľa bodu 11.15. tohto článku tejto zmluvy do 31. 12. 2025.
11.2.	Platnosť tejto zmluvy možno ukončiť kedykoľvek písomnou dohodou zmluvných strán alebo výpoveďou ktorejkoľvek zo zmluvných strán alebo odstúpením od tejto zmluvy ktoroukoľvek zo zmluvných strán.
11.3.	Výpoveď tejto zmluvy môže dať ktorákoľvek zo zmluvných strán aj bez udania dôvodu, zaslaním písomnej výpovede druhej zmluvnej strane na adresu jej sídla uvedenom v záhlaví tejto zmluvy. Výpovedná lehota je 3 mesiace a začína plynúť od prvého dňa mesiaca nasledujúceho po mesiaci, v ktorom bola výpoveď doručená.
11.4.	V prípade, ak došlo k zániku platnosti tejto zmluvy podľa bodov 11.2. a 11.3. tohto článku tejto zmluvy alebo k vysloveniu jej neplatnosti súdom, po tom, čo zo strany poskytovateľa bolo plnenie objednávateľovi riadne poskytnuté a objednávateľom riadne prevzaté, obe zmluvné strany si ponechajú všetky plnenia poskytnuté od druhej zmluvnej strany na základe tejto zmluvy do okamihu zániku platnosti tejto zmluvy.
11.5.	Zmluvné strany sa dohodli, že v prípade podstatného porušenia zmluvných povinností jednou zmluvnou stranou, druhá zmluvná strana má právo okamžite odstúpiť od tejto zmluvy. Odstúpenie od tejto zmluvy bude účinné a táto zmluva zaniká dňom doručenia písomného oznámenia o odstúpení druhej zmluvnej strane na adresu uvedenú v záhlaví tejto zmluvy, resp. v deň, uvedený v oznámení o odstúpení od tejto zmluvy. Odstúpenie od tejto zmluvy a jeho účinky sa riadia príslušnými ustanoveniami Obchodného zákonníka, s výnimkou § 351 ods. 2 Obchodného zákonníka.
11.6.	Za podstatné porušenie tejto zmluvy sa považujú jednotlivo nasledovné porušenia:
a)	ak poskytovateľ bude v omeškaní s plnením predmetu tejto zmluvy o viac ako 30 kalendárnych dní,
b)	ak objednávateľ bude v omeškaní s plnením svojej povinnosti uhradiť cenu plnenia, na ktorú má poskytovateľ nárok v súlade s článkom 3. bod 3.3. tejto zmluvy, a túto povinnosť nesplní ani v dodatočnej lehote 30 kalendárnych dní,
c)	ak poskytovateľ neodstráni vady softvéru zistené pri preberaní predmetu tejto zmluvy alebo vady softvéru zistené počas platnosti a účinnosti tejto zmluvy v lehote určenej podľa príslušných ustanovení tejto zmluvy,
d)	podstatné porušenia tejto zmluvy definované v iných ustanoveniach tejto zmluvy.
11.7.	Odstúpením od tejto zmluvy zanikajú všetky práva a povinnosti zmluvných strán z tejto zmluvy okrem nárokov na náhradu spôsobenej škody, nárokov na zmluvné sankcie a nárokov objednávateľa na bezplatné odstránenie zistených vád/chýb už poskytnutého plnenia.
11.8.	Ak bude na majetok poskytovateľa vyhlásený konkurz alebo povolená reštrukturalizácia, alebo vstúpi do likvidácie, alebo nebude schopný z iných dôvodov plniť svoje záväzky dlhšie ako 30 kalendárnych dní, môže objednávateľ ihneď odstúpiť od tejto zmluvy. Odstúpenie od tejto zmluvy bude účinné a táto zmluva sa bude považovať za zrušenú ku dňu doručenia písomného oznámenia o odstúpení poskytovateľovi na adresu uvedenú v záhlaví tejto zmluvy.
11.9.	Akékoľvek zmeny a/alebo doplnenia tejto zmluvy sa môžu vykonať iba na základe dohody obidvoch zmluvných strán, a to vo forme písomných a očíslovaných dodatkov k tejto zmluve podpísaných oprávnenými zástupcami oboch zmluvných strán.
11.10.	Vzťahy zmluvných strán, ktoré vznikli na základe tejto zmluvy, a ktoré v nej nie sú výslovne upravené sa riadia príslušnými ustanoveniami Obchodného zákonníka, Autorského zákona a ostatnými všeobecne záväznými právnymi predpismi platnými v SR.
11.11.	Zmluvné strany sa dohodli, že písomná korešpondencia, ktorá sa bude týkať podstatných náležitostí tejto zmluvy, ktorými sú najmä, nie však výlučne, predmet tejto zmluvy, cena plnenia, doba trvania tejto zmluvy, bude doručovaná na adresy uvedené v záhlaví tejto zmluvy a v prípade ich zmeny je povinná tá strana, u ktorej zmena nastala, o tom písomne druhú zmluvnú stranu bez zbytočného odkladu informovať. Bežná korešpondencia bude doručovaná medzi kontaktnými osobami, ktoré budú určené podľa bodu 4.4. tejto zmluvy po nadobudnutí účinnosti tejto zmluvy. V prípade akýchkoľvek nejasností, neprevzatia písomností či pochybností pri doručovaní písomností bude za deň doručenia považovaný 3. pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v záhlaví tejto zmluvy, resp. na inú adresu písomne oznámenú druhej zmluvnej strane. Akákoľvek písomná korešpondencia podľa tejto zmluvy bude považovaná za riadne doručenú aj vtedy, ak ju adresát odmietne prevziať. Akákoľvek písomnosť, ktorá sa vyžaduje alebo je povolená podľa tejto zmluvy, bude vyhotovená v slovenskom jazyku.
11.12.	Ak sa niektoré z ustanovení tejto zmluvy stane neplatným alebo nevykonateľným, zostáva platnosť ostatných ustanovení tejto zmluvy nedotknutá. V prípade, že nastane situácia podľa predchádzajúcej vety, zmluvné strany sa bez zbytočného odkladu dohodnú na nahradení takéhoto ustanovenia takým ustanovením, ktoré zachová kontext a celkový právny a ekonomický účel daného ustanovenia ako aj samotnej tejto zmluvy.
11.13.	Spory a/alebo nezrovnalosti medzi zmluvnými stranami, ktoré vzniknú na základe tejto zmluvy alebo v akejkoľvek súvislosti s touto zmluvou, sa budú riešiť v prvom rade mimosúdnou cestou, a to vzájomnými rokovaniami zmluvných strán vedenými v dobrej viere. Ak sa tieto spory a/alebo nezrovnalosti nepodarí vyriešiť ani po takýchto vzájomných rokovaniach zmluvných strán, a to najneskôr do 30 kalendárnych dní odo dňa ich začatia, je ktorákoľvek zmluvná strana oprávnená predložiť tieto spory a/alebo nezrovnalosti medzi zmluvnými stranami, ktoré vzniknú na základe tejto zmluvy alebo v akejkoľvek súvislosti s touto zmluvou, na rozhodnutie vecne a miestne príslušnému všeobecnému súdu Slovenskej republiky.
11.14.	Táto zmluva je vyhotovená v troch rovnopisoch v slovenskom jazyku, z ktorých objednávateľ dostane dva rovnopisy a poskytovateľ jeden rovnopis.
11.15.	Táto zmluva nadobúda platnosť dňom jej podpisu oprávnenými zástupcami obidvoch zmluvných strán a účinnosť dňom nasledujúcim po dni jej zverejnenia v centrálnom registri zmlúv, vedenom Úradom vlády Slovenskej republiky.
11.16.	Zmluvné strany sú povinné vzájomne si poskytnúť pri plnení tejto zmluvy primeranú súčinnosť.
11.17.	Zmluvné strany sa zaväzujú riadne a včas si oznámiť zmeny všetkých údajov relevantných pre tento zmluvný vzťah.
11.18.	Táto zmluva (vrátane jej prípadných dodatkov) patrí medzi povinne zverejňované zmluvy podľa ustanovení zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon o slobodnom prístupe k informáciám“). Poskytovateľ súhlasí so zverejnením tejto zmluvy (vrátane jej prípadných dodatkov) a údajov o faktúrach poskytovateľa doručených objednávateľovi, pričom poskytovateľ tiež disponuje písomným súhlasom inej dotknutej osoby (osoby konajúcej za poskytovateľa) na zverejnenie jej údajov v tejto zmluve a vo faktúrach poskytovateľa, a to zverejnenie objednávateľom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám; tento súhlas možno odvolať len po predchádzajúcom písomnom súhlase objednávateľa.
11.19.	Neoddeliteľnou súčasťou tejto zmluvy sú nasledujúce prílohy:
a)	Príloha č. 1 - Opis predmetu zákazky,
b)	Príloha č. 2 - Zoznam - cena služieb štandardnej licenčnej podpory,
c)	Príloha č. 3 - Zoznam známych subdodávateľov pri podpise zmluvy.
11.20.	Zmluvné strany vyhlasujú, že majú spôsobilosť na právne úkony v plnom rozsahu, ich prejavy vôle sú dostatočne zrozumiteľné a určité, ich zmluvná voľnosť nebola žiadnym spôsobom obmedzená. Zmluvné strany vyhlasujú, že túto zmluvu neuzatvárali v tiesni, ani v omyle, ani za inak nevýhodných podmienok, túto zmluvu si prečítali, jej obsahu porozumeli a na znak toho, že obsah tejto zmluvy zodpovedá ich skutočnej a slobodnej vôli, ju prostredníctvom svojich oprávnených zástupcov podpísali.

V Bratislave dňa ___________	         V ______________ dňa ___________

Objednávateľ:

	        Poskytovateľ:	

________________________________________	
_____________________________________	
Slovenská republika zastúpená
Ministerstvom financií Slovenskej republiky
Ing. Vladimír Kešjar
generálny tajomník služobného úradu 	xxx	

Príloha č. 1

Opis predmetu zákazky

1. Zabezpečenie štandardnej licenčnej podpory aplikačných licencií Fabasoft eGov Suite na rok 2025.

•	Ministerstvo financií Slovenskej republiky a mandanti (Úrad vládneho auditu, Úrad pre reguláciu hazardných hier, Protimonopolný úrad Slovenskej republiky, Úrad pre normalizáciu, metrológiu a skúšobníctvo Slovenskej republiky)						1 505 ks
•	Finančné riaditeľstvo Slovenskej republiky						9 188 ks

2. Aktualizačný poplatok e-Gov Suite							   193 ks

Príloha č. 2

Zoznam - cena služieb štandardnej licenčnej podpory

	Merná jednotka (MJ)	Počet MJ	Cena za MJ v eurách bez DPH	Celková cena za celý predmet zákazky v eurách bez DPH	Suma DPH (23 %)
v eurách*	Celková cena za celý predmet zákazky v eurách s DPH**	
			(a)	(b)	(c)	(d)	

Licenčná podpora aplikačných licencií Fabasoft eGov Suite na rok 2025	ks	10 693					
Aktualizačný poplatok eGov Suite	ks	193					
Celkom	x	x	x				

* V prípade, ak poskytovateľ nie je zdaniteľnou osobou pre DPH, stĺpec (c) nevypĺňa.
V prípade, ak je poskytovateľ zdaniteľnou osobou pre DPH, uvedie v stĺpci (d) sumu zo stĺpca (b) navýšenú o aktuálne platnú sadzbu DPH v SR.
V prípade, ak poskytovateľ nie je zdaniteľnou osobou pre DPH, uvedie v stĺpci (d) sumu zo stĺpca (b).
** V prípade, ak je poskytovateľ zahraničnou osobou, uvedie v stĺpci (d) sumu zo stĺpca (b) (bez DPH platnej v krajine sídla uchádzača) navýšenú o aktuálne platnú sadzbu DPH v SR. DPH odvádza v prípade úspešnosti jeho ponuky verejný obstarávateľ.
Celková cena za celý predmet zákazky v eurách s DPH uvedená v stĺpci (d) je uvedená v súlade s ponukou poskytovateľa ako úspešného uchádzača v rámci predmetného verejného obstarávania. Predstavuje všetky náklady spojené s poskytovaním štandardnej licenčnej podpory aplikačných licencií Fabasoft vrátane aktualizačných poplatkov.

Poznámka: Ceny do tabuľky budú prenesené z návrhu na plnenie kritéria z ponuky úspešného uchádzača.

Príloha č. 3

Zoznam známych subdodávateľov pri podpise zmluvy

Zoznam subdodávateľov poskytovateľa:

Subdodávateľ	Sídlo	IČO	Podiel plnenia zo zmluvy 
v %	Predmet subdodávky	Údaje o osobe oprávnenej konať za subdodávateľa
(v rozsahu meno a priezvisko, adresa pobytu a dátum narodenia)	

						

V__________________ dňa ___________ 

	_________________________________________
	podpis štatutárneho orgánu uchádzača alebo
	člena štatutárneho orgánu alebo iného
	zástupcu uchádzača oprávneného
	konať v mene uchádzača